**Frank Lloyd Wrightin 1900-luvun arkkitehtuuri** on Unescon maailmanperintökohde, johon kuuluu kahdeksan arkkitehti Frank Lloyd Wrightin suunnittelemaa rakennusta.

Kulttuurihistoria
-----------------

Arkkitehtuuri oli 1800-luvun lopulla maailmanlaajuisesti murroksessa, ja Yhdysvalloissa Chicagon koulukunta alkoi yhdistää käytännöllisiä näkemyksiä aivan tuoreisiin rakenteisiin. Frank Lloyd Wright saapui vuonna 1887 Chicagoon, missä kaupunkia rakennettiin vuoden 1871 palon jäljiltä. Wright työskenteli ensin Joseph Lyman Silsbeelle, mutta vaihtoi pian edistyksellisempään Adler & Sullivan -nimiseen yritykseen. Siellä hän työskenteli vuoteen 1893. Monien edistyksellisten yritysten asiakkaat halusivat uutta aitoa amerikkalaista arkkitehtuuria. Sen olisi tarkoitus yhdistää muodollisesti ja funktionaalisesti luonnon orgaanisiin periaatteisiin ja kauneuteen.

Wright suunnitteli 1890-luvulla jotain selvästi siirtymävaiheen kokeellisia töitä, mutta hänen näkemyksensä preeriatyylistä kulminoitui Robie Houseen. Wrightin 1900-luvun preeriatyylin suunnitelmat ovat Yhdysvaltain modernistisen arkkitehtuurin radikaalimmat esiintymät ennen ensimmäistä maailmansotaa. Wrightin toinen merkittävä varhainen työ on Unity Temple.

Wright jatkoi 1920-luvulla modernististen muotojen, koristeiden ja tilan ideaalien parissa, mutta hän oli myös jatkuvasti kokeellinen. Los Angelesin Hollyhock Housessa Wright haki uusia inspiraatioita mayojen arkkitehtuurista ja siirtomaa-ajan espanjalaisista patiotaloista. Wrightin 1930-luvun suunnitelmat virvoittivat hänen julkisuuskuvaa ja toivat hänet uudestaan esille. Hän suunnitteli tuona aikana muun muassa Fallingwaterin ja Herbert ja Katherine Jacobsin asuintalon sekä aloitti oman talvikotinsa ja studionsa Taliesin Westin rakentamisen.

Rationalismi sai toisen maailmansodan jälkeen suosiota, mutta samaan aikaan osa arkkitehteistä suuntautui enemmän persoonallisempaan ilmaisuun. Tämä näkyy muun muassa Wrightissa, joka haki entistä suurempia avaruudellisia tehosteita ja dynaamisempia muotoja. Hän suunnitteli spiraamimaisia muotoja, mikä näkyy erityisesti Solomon R. Guggenheim -museossa.

Unesco otti vuonna 2019 maailmanperintöluetteloon kahdeksan Wrightin suunnittelemaa rakennusta. Wright on 1900-luvun merkittävimpiä arkkitehteja, ja hänet tunnetaan erityisesti orgaanisesta arkkitehtuurista. Tyyliin kuuluu avoin pohja, sisä- ja ulkotilojen rajan hämärtyminen ja uusien materiaalien ja tekniikojen käyttö sekä rakennusten täsmällinen sijoittaminen kaupunkimaiseen tai luonnolliseen ympäristöönsä.

Kohteet
-------

| Kuva | Nimi | Sijainti | Suunnitteluvuosi | Koordinaatit | Lähde |
| --- | --- | --- | --- | --- | --- |
|  | Unity Temple | Oak Park, Illinois | 1905 | 41°53′18″N, 87°47′48″W |  |
|  | Frederick C. Robie House | Chicago, Illinois | 1908 | 41°47′23.4″N, 87°35′45.3″W |  |
|  | Taliesin | Spring Green, Wisconsin | 1911 (aloitettu) | 43°08′30″N, 90°04′15″W |  |
|  | Hollyhock House | Los Angeles, Kalifornia | 1918 | 34°05′59.85″N, 118°17′40.61″W |  |
|  | Fallingwater | Mill Run, Pennsylvania | 1935 | 39°54′22″N, 79°28′5″W |  |
|  | Herbert and Katherine Jacobs House | Madison, Wisconsin | 1936 | 43°3′31″N, 89°26′29″W |  |
|  | Taliesin West | Scottsdale, Arizona | 1938 (aloitettu) | 33°36′22.8″N, 111°50′45.5″W |  |
|  | Solomon R. Guggenheim -museo | New York | 1943 | 40°46′59″N, 73°57′32″W |  |

Lähteet
-------

* The 20th-Century Architecture of Frank Lloyd Wright, Nomination to the World Heritage List by the United States of America (2016) Revised 2019 (PDF) Frank Lloyd Wright Building Conservancy. Viitattu 12.8.2021. (englanniksi)
* Evaluations of Nominations of Cultural and Mixed Properties Addendum (PDF) ICOMOS. Viitattu 12.8.2021. (englanniksi)

### Viitteet

1. 1 2 3  Evaluations of Nominations of Cultural and Mixed Properties Appendum, s. 25.
2. ↑  Evaluations of Nominations of Cultural and Mixed Properties Appendum, s. 26.
3. ↑  The 20th-Century Architecture of Frank Lloyd Wright UNESCO World Heritage Centre. Viitattu 12.8.2021. (englanniksi)
4. 1 2 3 4 5 6 7 8  The 20th-Century Architecture of Frank Lloyd Wright, s. 54.